Напрыклад, палёты на паветраным шары стануць звыклымі ў прыгарадзе Полацка – тут створаць парк забаў і паветраплавання, адкрыюць курсы па аэранаўтыцы. У Бярозаўскім раёне Брэстчыны моладзь навучаць праграмаваць і канструяваць робатаў. “Музей хлеба” з’явіцца ў Чачэрскім раёне Гомельшчыны, арганізуюць тут і майстар-класы па выпечцы традыцыйных відаў хлеба. Турніры па футгольфе (спаборніцтвы на палях для гольфа з футбольным мячом) будуць праводзіць на Браслаўшчыне. “Доўгая карова” – такая назва ініцыятывы Ляхавіцкага раёна Брэстчыны. На яе рэалізацыю ЕС вылучыў 25 тысяч еўра. Плануецца набыць маладняк племянных малочных кароў і на бязвыплатнай аснове перадаць яго жыхарам вёсак мясцовага сельсавета, якія мараць арганізаваць сваю сямейную ферму. Маладняк дагадуюць, атрымаюць прыплод і першую цялушку з яго перададуць іншаму асабістаму падворку на такіх жа ўмовах. Гэта дасць штуршок развіццю дробнага прадпрымальніцтва і эфектыўнай самазанятасці на вёсцы.